กอง ETF บลจ.บีแคป ทยอยปันผลต่อเนื่อง BSET100 ปันผล 20 ล้าน
กำหนดวันปิดสมุดทะเบียนเพื่อสิทธิรับเงินปันผล วันที่ 28 ต.ค. ดีเดย์จ่ายเงิน 11 พ.ย.นี้ ผลตอบแทนตั้งแต่ต้นปี 6.64%
10 ต.ค. 2562

กำหนดวันปิดสมุดทะเบียนเพื่อสิทธิรับเงินปันผล วันที่ 28 ต.ค. ดีเดย์จ่ายเงิน 11 พ.ย.นี้ ผลตอบแทนตั้งแต่ต้นปี 6.64%
นางเมธ์วดี ประเสริฐสินธนา กรรมการผู้จัดการ บริษัทหลักทรัพย์จัดการกองทุน บางกอกแคปปิตอล จำกัด หรือ BCAP Asset เปิดเผยว่า บริษัทฯ เตรียมจ่ายเงินปันผลปี 2562 อีกครั้ง โดยครั้งนี้เป็นของกองทุนเปิด BCAP SET 100 ETF (BSET100) จากผลกำไรสะสม ณ วันที่ 31 สิงหาคม 2562 ในอัตรา 0.15 บาทต่อหน่วย โดยกำหนดจ่ายเงินปันผลให้แก่ผู้ถือหน่วยลงทุนที่มีชื่อรายชื่อในสมุดทะเบียน ในวันที่ 28 ตุลาคม 2562 (ขึ้น XD วันที่ 24 ตุลาคม 2562) และมีกำหนดจ่ายเงินปันผลในวันที่ 11 พฤศจิกายน 2562 นี้ รวมมูลค่าการจ่ายเงินปันผลทั้งสิ้นประมาณ 20 ล้านบาท
สำหรับผลการดำเนินงานของกองทุน BSET100 นับตั้งแต่ต้นปี 2562 กองทุนให้ผลตอบแทนประมาณ 6.64% ต่อปี (ณ สิ้นเดือนกันยายน 2562) โดยกองทุน BSET100 เป็นกองทุนรวม ETF ที่นักลงทุนสามารถซื้อขายได้เหมือนหุ้นตัวหนึ่งในตลาดหลักทรัพย์แห่งประเทศไทย ที่มีนโยบายลงทุนในหุ้นที่อยู่ในดัชนี SET100 ของตลาดหลักทรัพย์แห่งประเทศไทย ซึ่งถือได้ว่าเป็นหุ้นนำตลาด
นอกจากนั้น บลจ.บางกอกแคปปิตอล ยังได้รับการสนับสนุนเป็นอย่างดีจาก บล.บัวหลวงในการดูแลสภาพคล่อง (Market Maker) ทำให้กองทุน BSET100 มีสภาพคล่องสูง สามารถซื้อขายได้ง่าย และกองทุนอีทีเอฟยังมีจุดเด่นอยู่ที่ค่าใช้จ่ายในการจัดการกองทุนต่ำ
"กองทุน BSET100 สามารถตอบสนองความต้องการของนักลงทุนได้หลากหลายตามวัตถุประสงค์ที่แตกต่างกัน ตั้งแต่การออมเงินระยะยาวในหุ้นในประเทศสำหรับนักลงทุนทั่วไป จนถึงการใช้กระจาย ความเสี่ยงของหุ้นในพอร์ต รวมถึงเพื่อการเก็งกำไรทิศทางของตลาดในระยะสั้นของนักลงทุนที่มีประสบการณ์ในการลงทุนในตลาดหุ้นอยู่แล้ว
โดยจุดเด่นของกองทุน ETF ของ บลจ.บางกอกแคปปิตอล ที่แตกต่างจากกองทุนรวมทั่วไป คือ ความสะดวกของนักลงทุนที่สามารถซื้อขายได้จากทุกที่ ผ่าน Application Streaming ของตลาดหลักทรัพย์แห่งประเทศไทย หรือสามารถซื้อขายผ่านบริษัทหลักทรัพย์ทุกแห่ง ด้วยราคา realtime" นางเมธ์วดี กล่าว